Wat het Suid-Afrika nodig: Inmenging of opheffing? | Maroela Media
En nou stel pres. Donald Trump van Amerika ook skielik in Suid-Afrika belang. Eina, nou voel ek soos iemand wat 'n tand afgebyt het. Sien, ek glo Trump se belangstelling in Suid-Afrika se plaasaanvalle gaan meer sleg as goed doen.
'n Mens kan AfriForum en ander organisasies nie kwalik neem dat hulle die wêreld se aandag op die moorddadige aanslag op Suid-Afrika se boere wil vestig nie. Dit is uiters betreurenswaardig, ondanks wat al die linkses, sommige akademici en leunstoel-kommentators in Suid-Afrika sê. Dit help ook nie om te stry oor getalle nie en oor hoeveel boere vermoor word nie. Een moord is een moord te veel. Koppel dit aan die regering se sloerende planne om grond sonder vergoeding af te vat en die onsekerheid wat daarmee gepaard gaan, en 'n mens weet dat dit hierdie onheilige vuur stook.
Die probleem is dat Trump deesdae geen legitimiteit het nie. Met 'n vriend soos hy het 'n land nie vyande nodig nie, want hy is hoogs labiel en onvoorspelbaar.
Amerika se betrokkenheid in ander lande is, om die minste te sê, problematies. Nie net het hy tientalle kere in die verlede in ander lande se interne sake ingemeng nie, maar hy het dit gedoen omdat hy homself steeds as die groot polisieman van die wêreld beskou. In die proses het hy sy morele superioriteit verloor. Die meeste van die kere meng Amerika in omdat hy doen wat die beste vir Amerika is. Hoe is dit dan goed vir Amerika om tot die gronddebat in Suid-Afrika toe te tree? Is dit omdat hy werklik die boere se belange op die hart dra, of maak Trump die regte geluide om sy eie verregse kieserskorps gelukkig te hou? Onthou, hyself is onder al hoe groter druk en daar is selfs sprake dat hy van sy pos onthef kan word.
Sedert Trump se verkiesing as president van die VSA het hy sy onkunde verraai soos om na Namibië as Nambia te verwys, maar hy het ook versuim om 'n nuwe Amerikaanse ambassadeur in Pretoria aan te stel. Waar China hom met ywer in Afrika probeer vestig met ekonomiese hulp, kom die een na die ander berig dat Amerika al hoe meer militêre basisse op die Afrika-vasteland probeer vestig.
Maar, moenie verbaas wees as Trump Suid-Afrika uit die Africa Growth and Opportunity Act, oftewel AGOA, skop nie. Die Amerikaners glo mos dit werk …. soos sanksies in Iran, Irak, Sirië en Rusland, of tariefoorloë teen China, die Europese Unie, ens. Dan voel die Amerikaanse gewete hy het nou iets gedoen, maar "al" wat seerkry, is duisende kinders wat nie kos het nie of wat in oorloë omkom.
Suid-Afrika het ook nie 'n goeie herinnering van Amerikaanse betrokkenheid nie. Soldate van die Suid-Afrikaanse weermag kan getuig daarvan dat hulle destyds die ligte van Luanda tydens die bosoorlog kon sien, maar dat die CIA toe sy steun onttrek het. Vrae word ook nog steeds gevra oor watter rol die CIA in Jonas Savimbi se dood gespeel het. Hy is ook deur die CIA befonds, maar het later oorbodig geword …
Amerika kan nie altyd geglo word nie, en die meeste Suid-Afrikaners weet dit. Die felle kritiek in die media oor Trump se twiets bewys dit. En dis nie net die Malemas en ander opportuniste van die wêreld wat so sê nie. Wit en swart stem soms saam.
Wat het Afrika nodig? Inmenging of die opheffing van sy miljoene? Trump se inmenging gaan meer kwaad as goed doen. AfriForum het dit goed bedoel en dis tyd dat die buitewêreld kennis neem van wat in Suid-Afrika aangaan. Ongelukkig het hy die kort strooitjie in Trump getrek.
En intussen sit ons almal soos paddas terwyl die water al hoe warmer word. Of hoe, pres. Ramaphosa?
Ek het net die eerste paragraaf van jou sin gelees en toe kom pre 1994 by my op, die struggle tyd. Toe was dit reg dat daar van buite ingemeng word, die ANC het dit aangeblaas dat die vonke so staan. Maar nou dat die skoen aan die ander voet is …. ?
Kyk Tienie ekself hou nie van Donald Trump nie, maar ek wil hom eerder aan my kant he as teen my. Enige vriend is op die stadium van die geveg beter as nog 'n verdomde vyand. Al maak sy optrede net ander lande bewus van die probleme wat mense in ons land beleef is dit STEEDS meer positief as jou artikel.
Suid-Afrika het 'n klomp mense nodig, ook mense soos Willie Spies met sy insig, Solidariteit en vertakkinge se mense, swart mense, bruin mense, hul leiers, hul kundiges, maar realistiese mense wat nie die foute van die verlede oor en oor herhaal nie, mense wat besef ons moet nou maar in hierdie mengelpot op een of ander manier 'n weg vind om saam te oorleef. Respekteer elkeen se aspirasies en drome, bevorder dit deur empatie, 'n regering wat omgee en nie rassespanning tot die breekpunt toe dryf nie.
Ons regering is nie die pater familias nie.
Dit is 'n baie goeie ding dat hy wat Trump nou aandag daaraan skenk anders gaan sit CR en sy gevolg weer met hulle skynheilige gesigte om 'n tafel met hom in die VSA en smeer hom heuning om die mond en vertel hom alles is 100% in SA. Wonderlik dat dit onder sy aandag gekom het. Nou sal hy al hierdie valse afgevaardigdes van SA se eerlikheid bevraagteken. Mooi so Donald gee hulle gas.
Met alle respek wat gaan Trump doen? Al wat hy kan doen is om sankies in te stel en dit gaan nie help nie. Hy gaan dan self private grond onteien om sy muur te bou.